KIRJALLINEN KYSYMYS E-1310/01 esittäjä(t): Patricia McKenna (Verts/ALE) komissiolle. Murgadosin maakaasun käsittelylaitos.



Virallinen lehti nro 350 E , 11/12/2001 s. 0117 - 0118



KIRJALLINEN KYSYMYS E-1310/01 esittäjä(t): Patricia McKenna (Verts/ALE) komissiolle (3. toukokuuta 2001) Aihe: Murgadosin maakaasun käsittelylaitos Maakaasun käyttöä polttoaineena koskevan suunnitelman ja uudelleenjärjestelyjen, joita tätä varten tehdään Espanjan energia-alalla, mukaisesti Espanjan rannikolle aiotaan rakentaa maakaasun käsittelylaitoksia. Murgadosiin aiotaan rakentaa maakaasun käsittelylaitos asukkaiden välittömään läheisyyteen alueelle, jossa asuu 150 000 ihmistä. Asiantuntijat, Ferrolin satamaviraston entinen päällikkö (joka erotettiin, koska hän vastusti maakaasun käsittelylaitoksen rakentamista Murgadosiin), kalastajayhdistykset, kansalaistahot ja ympäristöä puolustavat kansalaisliikkeet vastustavat laitoksen rakentamista alueelle, koska se aiheuttaisi vakavia uhkia lähistön asukkaille. Espanjan valtion virallisessa lehdessä nro 292 on 7. joulukuuta 1961 julkaistu asetus RD 2414/1961 (30. marraskuuta 1961) häiritsevästä, epäterveellisestä, vahingollisesta ja vaarallisesta toiminnasta. Se mukaan maakaasun käsittelylaitos luokitellaan vaaralliseksi toiminnaksi(1). Espanjan valtion virallisessa lehdessä 16. heinäkuuta 1999 julkaistun kuninkaallisen asetuksen RD 1254/1999 vaarallisia aineita käsittäviin vakaviin onnettomuuksiin erottamattomasti liittyvien riskien valvontatoimista mukaan laitos luokitellaan samoin(2). Asetuksen 2414/1961 1 luvun 4 artiklassa todetaan, että vaarallisina tai epäterveellisinä pidettävät tuotantolaitokset voidaan sijoittaa vain 2 000 metrin etäisyydelle lähimmästä asutuskeskuksesta(3). Eurooppalainen standardi EN-1473 (toukokuu 1997), joka Espanjan lainsäädännössä on UNE-1473 (toukokuu 1998) velvoittaa analysoimaan vaaralliset sijoituspaikat, arvioimaan riskien todennäköisyyden ottaen huomioon myös inhimillinen tekijä, hypoteettisen vuodon mallintaminen, kaasun leviämisen mallintaminen, suihkuvuodon mallintaminen jne. Kuninkaallisen asetuksen RD 1254/1999 8 artiklassa velvoitetaan ottamaan huomioon myös dominoefekti (alkuperäisen onnettomuuden aiheuttamat muiden lähistöllä sijaitsevien ja vaarallisten aineiden kanssa työskentelevien laitosten ketjuräjähdykset), mitä ei ole tehty(4). Tällä hetkellä lähistöllä on kaksi laitosta, jotka ovat onnettomuustilanteessa alttiita aiheuttamaan dominoefektin. Ne ovat 500 metrin päässä sijaitsevat B- ja C-hiilivetytankit ja armeijan asevarasto. Aikooko komissio Murgadosiin on rakennettavaksi aiottavan maakaasun käsittelylaitoksen vaarallisuuden vuoksi ryhtyä asiassa toimiin ja mihin toimiin? Aiotaanko hyväksyä, että energia-alan uudelleenjärjestelyt toteutetaan ilman tärkeimmät turvallisuusstandardit huomioivaa valtion suunnitelmaa? Eikö komissio katso, että olisi tehtävä käsittelylaitosta koskeva ympäristövaikutusarviointi? (1) Asetuksen mukaan vaarallista toimintaa on toiminta, jonka tavoitteena on valmistaa, käsitellä, käyttää tai varastoida tuotteita, jotka ovat alttiita aiheuttamaan vakavaa uhkaa ihmisille tai omaisuudelle räjähdyksien, tulipalojen, säteilyn tai muiden vastaavien tapausten muodossa. (2) Asetuksen liitteen 1 aineita käsittelevässä 1 osassa mainitaan erittäin tulenarat nestemäiset kaasut (mukaan lukien nestekaasu) ja maakaasu. (3) Asetuksen RD 1254/1999 2 kohdassa todetaan myös, että maankäyttöpolitiikassa otetaan huomioon, että tähän asetukseen sisältyvien laitosten, asutusalueiden, kansalaisten yleisesti käyttämien alueiden ja luontonsa puolesta kiinnostavien alueiden välillä on säilytettävä riittävä välimatka, sekä 5 artiklassa tarkoitetut nykyisten laitosten täydentävät tekniset toimet, jotta ihmisille aiheutuvat riskit eivät lisääntyisi. (4) Pasquill-Giffordin pilaantumisen leviämismallia soveltaen ilman vakauden ollessa luokkaa E ja tuulen nopeuden ollessa 2 m/s 944 kg/s -luokkaa olevan kaasuvuodon aiheuttama tilanne olisi seuraava: Tukehtumisraja (33 % (0,22 kg/m3) on 750 m. Saavuttaa 500 metrin etäisyydellä liimatehtaassa sijaitsevat B- ja C-tyypin hiilivetytankit, joiden kapasiteetti on 200 000 m3 (dominoefekti) ja jotka Forestal de Atlantico on asentanut kesällä, ja saapuu 900 metrin etäisyydellä sijaitsevan Murgadosin keskustan välittömään läheisyyteen. Tulenarkuuden ylin raja (14 % (0,092 kg/m3) olisi 1 250 metriä, jonka myötä saavuttaisiin 900 metrin etäisyydellä sijaitseva Murgadosin keskusta, 1 200 metrin päässä sijaitseva O Seixo ja 1 200 metrin päässä sijaitseva armeijan asevarasto (dominoefekti). Tulenarkuuden alin raja (5 % (0,033 kg/m3) olisi 2 250 metriä, jonka myötä saavutettaisiin myös Ferrolin kaupungin Magdalena-kaupunginosa. Margot Wallströmin komission puolesta antama yhteinen vastaus kirjallisiin kysymyksiin E-1310/01, E-1359/01 ja E-1379/01 (5. heinäkuuta 2001) Komissio ei ole tietoinen arvoisien parlamentin jäsenten mainitsemista asioista, jotka koskevat laitosta Forestal Atlantico SA ja kaasunkäsittelylaitoksen rakentamishanketta Mugardosissa (Galiciassa). Ensi näkemältä vaikuttaa siltä, että tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(1), jota on muutettu 3 päivänä maaliskuuta 1997 annetulla neuvoston direktiivillä 97/11/EY(2), on sovellettava tähän tapaukseen. Vaarallisista aineista aiheutuvien suuronnettomuusvaarojen torjunnasta 16 päivänä joulukuuta annettua neuvoston direktiiviä 96/82/EY(3) (jäljempänä Seveso-direktiivi) voidaan soveltaa tähän tapaukseen, jos seuraavat kaksi edellytystä täyttyvät: - Vaarallisten aineiden määrän laitoksessa on ylitettävä vähimmäismäärät, joista säädetään direktiivin liitteessä I. Liitteessä vahvistetaan itse asiassa kaksi vähimmäismäärää: alempi vähimmäismäärä ja ylempi vähimmäismäärä. Kun vaarallisten aineiden määrä ei ylitä alempaa vähimmäismäärää, Seveso-direktiiviä ei sovelleta. Kun vaarallisten aineiden määrä on alemman ja ylemmän vähimmäismäärän välillä, sovelletaan vain tiettyjä direktiivin säännöksiä. Kun ylempi vähimmäismäärä ylitetään, sovelletaan kaikkia säännöksiä. Esimerkiksi maakaasulle alempi vähimmäismäärä on 50 tonnia ja ylempi vähimmäismäärä on 200 tonnia. - Laitos ei saa kuulua poikkeussektoreihin, jotka on lueteltu 4 artiklassa. On muistettava, että vaarallisten aineiden kuljetus ja välivarastointi erityisesti satamissa ei sisälly Seveso-direktiiviin. Komissio tietää jo, että Espanjalla on ollut vaikeuksia ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY(4) täytäntöönpanossa. Komissio on siksi käynnistänyt rikkomisesta johtuvan menettelyn Espanjaa vastaan, koska se ei ole ajoissa saattanut kyseistä direktiiviä osaksi kansallista lainsäädäntöään. Tätä myöhästymistä lukuun ottamatta komissiolla ei ole tiedossaan mitään sellaista, mikä antaisi aihetta epäillä, että Espanjan viranomaiset eivät noudattaisi kysyjien mainitseman hankkeen suhteen yhteisön voimassa olevaa ympäristönsuojelulainsäädäntöä. Hanketta ja nykyistä laitosta koskevissa asioissa komissio pyytää lisätietoja Espanjan viranomaisilta. Perustamissopimusten valvojan roolissaan komissio tekee kaiken tarvittavan varmistaakseen, että yhteisön lainsäädäntöä noudatetaan tarkasteltavana olevassa tapauksessa. (1) EYVL L 175, 5.7.1985. (2) EYVL L 73, 14.3.1997. (3) EYVL L 10, 14.1.1997. (4) EYVL L 257, 10.10.1996.